আবার, জ্ঞানপ্রতিভার কথা উঠলে কেবল আধুনিক যুগের কথাই ভাবব কেন? বাঙালি জ্ঞানান্বেষণের ইতিহাস বৃটিশ-ঔপনিবেশিকতার চেয়ে বহু প্রাচীন যে! বুদ্ধপূর্বযুগে সাংখ্যদর্শনের উদ্গাতা খুলনাবাসী কপিলমুনির খ্যাতি নেপালের কপিলাবস্তু (স্থাননামটি তাঁরই নামে) থেকে তামিলক্ষেত্র পর্যন্ত ছড়িয়ে পড়েছিল। বাঙালী শ্রীজ্ঞান অতীশ দীপঙ্কর আজও তিব্বতে প্রায়-তথাগতের মর্যাদায় পূজিত। ভক্তিমার্গের সর্বোচ্চে ওঠার আগে নদীয়ার নিমাই পণ্ডিত ছিলেন ভারতের শ্রেষ্ঠ-স্বীকৃত নৈয়ায়িক পণ্ডিত। বাঙালি মধুসূদন সরস্বতীর (“পারংবেত্তি সরস্বত্যা.......”) সামনে বাদশাহ্‌ আকবর করজোড় করেছিলেন ইত্যাদি ইত্যাদি।